Wag in huis doodgeskiet ná vorige aanslag op sy lewe | Netwerk24
Wag in huis doodgeskiet ná vorige aanslag op sy lewe
Deur Cara-Lee Dorfling 27 November 2019 18:57
'n Veiligheidswag van Port Elizabeth was skaars 'n week uit die hospitaal nadat hy 'n aanslag op sy lewe oorleef het, voordat hy in sy huis in Zwide doodgeskiet is.
Bheki Mjanyelwa (39) is Dinsdag ten aanskoue van sy vrou in hul huis vermoor.
Volgens die polisie was Mjanyelwa se vrou besig met wasgoed toe 'n onbekende man hul huis ingekom en Mjanyelwa gedwing het om te kniel voordat hy hom een keer in die agterkop geskiet het. Die aanvaller het gevlug sonder om enigiets te steel.
Mjanyelwa is in September in sy bors raakgeskiet terwyl hy en 'n kollega voor die huis van 'n ander kollega van hulle in New Brighton stilgehou het om hom vir werk op te laai. Onbekende mans het op hul voertuig afgepyl en op hulle losgebrand. Sy kollega is ook raakgeskiet, maar hulle het albei daardie voorval oorleef.
Die Oos-Kaap se eenheid teen georganiseerde misdaad sal die moord van Dinsdag ondersoek en enigeen met inligting kan lt.kol. Willie Mayi, ondersoekbeampte, by 082 697 5914 bel.